Document ID: 32012D0497

TARYBOS SPRENDIMAS
2012 m. kovo 8 d.
dėl Europos Sąjungos ir Maroko Karalystės susitarimo pasikeičiant laiškais dėl abipusių liberalizavimo priemonių, taikomų žemės ūkio produktams, perdirbtiems žemės ūkio produktams, žuviai ir žuvininkystės produktams, dėl 1, 2 bei 3 protokolų ir jų priedų pakeitimo ir dėl Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Maroko Karalystės asociaciją, dalinio pakeitimo sudarymo
(2012/497/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punktu,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą,
kadangi:
(1)
2000 m. kovo 1 d. įsigaliojusio Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Maroko Karalystės asociaciją (1) (toliau - Asociacijos susitarimas), 16 straipsnyje numatytas laipsniškas abipusės prekybos žemės ūkio produktais, perdirbtais žemės ūkio produktais, žuvimi ir žuvininkystės produktais liberalizavimas;
(2)
ES ir Maroko asociacijos taryba 2005 m. liepą priėmė Europos kaimynystės politikos veiksmų planą, nustatantį specialias nuostatas, kurių tikslas - tolesnis prekybos žemės ūkio produktais, perdirbtais žemės ūkio produktais, žuvimi ir žuvininkystės produktais liberalizavimas;
(3)
2005 m. spalio 14 d. Taryba įgaliojo Komisiją derėtis pagal Asociacijos susitarimą su Maroko Karalyste siekiant minėto tikslo;
(4)
2009 m. gruodžio 14 d. Komisija Sąjungos vardu baigė derybas dėl Susitarimo pasikeičiant laiškais (toliau - Susitarimas) siekiant iš dalies pakeisti Asociacijos susitarimą;
(5)
Susitarimas turėtų būti sudarytas,
PRIĖMĖ ŠĮ SPRENDIMĄ:
1 straipsnis
Europos Sąjungos ir Maroko Karalystės susitarimas pasikeičiant laiškais dėl abipusių liberalizavimo priemonių, taikomų žemės ūkio produktams, perdirbtiems žemės ūkio produktams, žuviai ir žuvininkystės produktams, dėl 1, 2 bei 3 protokolų ir jų priedų pakeitimo ir dėl Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Maroko Karalystės asociaciją, dalinio pakeitimo patvirtinamas Sąjungos vardu.
Susitarimo tekstas pridedamas prie šio sprendimo.
2 straipsnis
Jei Sąjunga turi priimti žemės ūkio produktams ir žuviai bei žuvininkystės produktams taikytiną apsaugos priemonę, kaip numatyta Asociacijos susitarime, ta priemonė priimama 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (2), 159 straipsnio 2 dalyje nustatyta tvarka žemės ūkio produktams arba 1999 m. gruodžio 17 d. Tarybos reglamento (EB) Nr. 104/2000, nustatančio bendrą žuvininkystės ir akvakultūros produktų rinkų organizavimą (3), 30 straipsnyje nustatyta tvarka žuviai bei žuvininkystės produktams. Perdirbtų žemės ūkio produktų srityje apsaugos priemonės priimamos 2009 m. liepos 7 d. Tarybos reglamento (EB) Nr. 614/2009 dėl bendros prekybos ovalbuminu ir laktalbuminu sistemos (4) 7 straipsnio 2 dalyje arba 2009 m. lapkričio 30 d. Tarybos reglamento (EB) Nr. 1216/2009, nustatančio prekybos tvarką, taikomą tam tikroms iš perdirbtų žemės ūkio produktų pagamintoms prekėms (5), 11 straipsnio 4 dalyje nustatyta tvarka.
3 straipsnis
Tarybos pirmininkas įgaliojamas paskirti asmenį (-is), įgaliotą (-us) Sąjungos vardu deponuoti Susitarime numatytą priėmimo dokumentą, kuriuo išreiškiamas Sąjungos sutikimas laikytis Susitarimo.
4 straipsnis
Šis sprendimas įsigalioja jo priėmimo dieną.
Priimta Briuselyje 2012 m. kovo 8 d.

Labels: 5
3
6
18
15